VaParirenyatwa Voenda Pazororo Zvinhu Zvakaita Manyama Amire Nerongo Muzvipatara Zvehurumende
Asi hurumende yaVaMugabe inoti nyaya iyi ichasara ichigadziriswa negurukota rezve mauto, Dr Sydney Sekeramayi.
Vana chiremba vari kuramwa mabasa vanoti mashoko egurukota rezve hutano, Dr David Parirenyatwa, ekuti havana kudzingwa basa, haana zvaanoshandura. Vachitaura panhepfenyuro yehurumende nemusi weChishanu, Dr Parirenyatwa vakati vana chiremba ava vainge vasina kudzingwa mabasa, uye vari kuvakurudzira kuti vadzoke kumabasa sezvo hurumende yakagadzirisa zvimwe zvichemo zvavo. Vana chiremba vepamusoro soro vakatarisirwa kuita musangano mangwana nevakafanobata chigaro chegurukota rezve hutano, Dr Sydney Sekeramai, sezvo Dr Parirenyantwa vachinzi vatanga zororo ravo. Vana chiremba vari kunyunyuta nemari shoma dzavanotambira, nzvimbo dzavanogara, pamwe nekushaiwa mari inokwana kutenga motokari dzavo dzekufambisa. Iye zvino vana chiremba vari kuwana mari iri pakati pe $56 000 ne $76 000 pamwedzi. Dr Roy Shoshore vanoshanda pachipatara che Parirenyatwa, asi vasinga gari pachipatara ichi. Mutori wenhau we Studio 7, Carole Gombakomba aita hurukuro naDr Shoshore kuti tinzwe kuti vari kurarama sęyi nemari dzavanotambira idzi. Carole Gombakomba aita zvakare hurukuro na Dr Derek Mangoya, vanoshanda pa United Bulawayo Hospitals, uye vachigara mudzimba dzepachipatara ichi, kuti tinzwe kuti vari pari nani here. Sezvo VaParirenyatwa vaenda pazororo munguva iyo vana chiremba vari kuramwa mabasa, hurumende yapa basa rava Parirenyatwa kuna Dr Sekeremayi, gurukota rinoona nezve kudzivirirwa kwenyika, uye vari munyori wezve hutano mu ZANU-PF. Carole Gombakomba abvunza Va Mike Sambo National Co-odinator vesangano re International Socialist Organization kuti zviri kuitika izvi vanozvionawo seyi. Dzimwe Nhau Kubva ku Studio 7...